b"\n_START_ARTICLE_\nLle\xc3\xb3 de les cavernes\n_START_SECTION_\nFisonomia\n_START_PARAGRAPH_\nEl lle\xc3\xb3 de les cavernes era m\xc3\xa9s gran que els lleons actuals i pot ser que fos un dels felins m\xc3\xa9s grans que han existit tan sols darrere del ligre (un h\xc3\xadbrid de lle\xc3\xb3 amb una tigressa). El lle\xc3\xb3 de les cavernes era un 25% m\xc3\xa9s gran que els lleons africans, feien 3 metres de llargada i els mascles pesaven entre 270\xe2\x80\x93320kg, mentre que les femelles pesaven 175 kg.\n_START_SECTION_\nClassificaci\xc3\xb3\n_START_PARAGRAPH_\nLa classificaci\xc3\xb3 del lle\xc3\xb3 de les cavernes sempre ha estat discutida, ja que alguns la consideren una esp\xc3\xa8cie a part (Panthera spelaea), altres la consideren una subesp\xc3\xa8cie de tigre (Panthera tigris spelaea). Encara que la majoria d'experts creuen que \xc3\xa9s una subesp\xc3\xa8cie de lle\xc3\xb3. Gr\xc3\xa0cies a l'ADN s'ha pogut demostrar que era una subesp\xc3\xa8cie de lle\xc3\xb3, per\xc3\xb2 que no estava emparentada amb cap de les subesp\xc3\xa8cies actuals.\n_START_SECTION_\nMedi ambient\n_START_PARAGRAPH_\nEl lle\xc3\xb3 de les cavernes ca\xc3\xa7ava els grans herb\xc3\xadvors de la seva \xc3\xa8poca com el cavall i el bisont. Algunes pintures apareixen diversos lleons ca\xc3\xa7ant conjuntament, cosa que suggereix que ca\xc3\xa7aven d'una forma semblant als lleons actuals._NEWLINE_La seva extinci\xc3\xb3 pot estar molt relacionada amb la desaparici\xc3\xb3 de moltes de les preses de les que s'alimentaven.\n_START_SECTION_\nH\xc3\xa0bitat, hist\xc3\xb2ria i distribuci\xc3\xb3\n_START_PARAGRAPH_\nEl lle\xc3\xb3 de les cavernes va derivar del lle\xc3\xb3 primitiu (Panthera leo fossilis) fa 300.000 anys a Europa. Es va extingir al final del Plistoc\xc3\xa8, fa 10.000 anys. El lle\xc3\xb3 de les cavernes visqu\xc3\xa9 a Eur\xc3\xa0sia, des de la pen\xc3\xadnsula Ib\xc3\xa8rica fins a l'estret de Bering, des d'on creuaria cap a Am\xc3\xa8rica i donaria lloc al lle\xc3\xb3 americ\xc3\xa0 (Panthera leo atrox). Tamb\xc3\xa9 van sorgir del lle\xc3\xb3 de les cavernes el lle\xc3\xb3 del nord-est de la Xina (Panthera leo youngi) i el lle\xc3\xb3 de l'est de Sib\xc3\xa8ria (Panthera leo vereshchagini)."